

ระเบียบ สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

ว่าด้วย สวัสดิการช่วยเหลือสมาชิกที่ประสบภัยพิบัติ พ.ศ. 2565

--------------🟑🟑🟑----------------

 อาศัยอำนาจตามความในข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2559 ข้อ 79(8) ข้อ 107(10) และที่ประชุมคณะกรรมการดำเนินการ ชุดที่ 24 ครั้งที่ 3/2565 เมื่อวันที่ 8 เมษายน พ.ศ. 2565 ได้มีมติกำหนดระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย สวัสดิการช่วยเหลือสมาชิกที่ประสบภัยพิบัติ พ.ศ. 2565ดังต่อไปนี้

 ข้อ 1. ระเบียบนี้เรียกว่า “ ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย สวัสดิการช่วยเหลือสมาชิกที่ประสบภัยพิบัติ พ.ศ. 2565 ”

 ข้อ 2. ระเบียบนี้ให้ใช้บังคับตั้งแต่วันถัดจากวันที่มีมติเป็นต้นไป

 ข้อ 3. ให้ยกเลิกความในข้อ 6.5 ข้อ 8.2 และข้อ 9.3 ของระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย สวัสดิการช่วยเหลือสมาชิกที่ได้รับอุบัติเหตุ เจ็บป่วยหรือประสบภัยพิบัติ พ.ศ. 2561 โดยใช้ข้อความต่อไปนี้แทน

 ข้อ 4. ในระเบียบนี้

 “สหกรณ์” หมายถึง สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “สมาชิก” หมายถึง สมาชิกสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “คณะกรรมการ” หมายถึง คณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “ประธานกรรมการ” หมายถึง ประธานกรรมการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “ภัยพิบัติ” หมายถึง ภัยที่เกิดจากอัคคีภัย อุทกภัย วาตภัยและภัยพิบัติอื่นๆ

 “ทรัพย์สิน” หมายถึง บ้านหรือที่อยู่อาศัยที่สมาชิกมีชื่ออยู่ในทะเบียนบ้าน ที่พักอาศัยโดยการเช่าหรือที่พักของทางราชการ

 ข้อ 5. สวัสดิการช่วยเหลือสมาชิกที่ประสบภัยพิบัติ ให้ใช้ตัดจ่ายจากทุนสวัสดิการสมาชิกและหรือทุนสาธารณะประโยชน์และหรือจากงบประมาณรายจ่ายประจำปีที่ตั้งงบประมาณไว้

 ข้อ 6. สมาชิกผู้มีสิทธิได้รับสวัสดิการตามระเบียบนี้ ต้องเป็นสมาชิกสหกรณ์มาแล้วไม่น้อยกว่า 3 เดือน

 ข้อ 7. สหกรณ์จ่ายสวัสดิการตามระเบียบนี้ให้แก่ทรัพย์สินของสมาชิกตามที่ได้รับความเสียหายจริงตามแต่ละประเภทของภัยพิบัติที่เกิดขึ้น ดังนี้

 7.1 อัคคีภัย จ่ายสวัสดิการรายละ 10,000 บาท

 7.2 อุทกภัย จ่ายสวัสดิการรายละ 2,500 บาท

 7.3 วาตภัย จ่ายสวัสดิการรายละ 2,500 บาท

 7.4 ภัยพิบัติอื่น จ่ายสวัสดิการรายละ 2,500 บาท

 ข้อ 8. กรณีบ้านหรือที่อยู่อาศัย ที่พักอาศัยโดยการเช่าหรือที่พักของทางราชการ มีสมาชิก พักอาศัยอยู่รวมกันหลายคน พิจารณาให้แก่สมาชิกเพียงรายเดียวเท่านั้น

 ข้อ 9. สวัสดิการช่วยเหลือสมาชิกที่ประสบภัยพิบัติ สมาชิกขอรับสวัสดิการได้เพียงครั้งเดียวในรอบปีบัญชี

 ข้อ 10. เมื่อเกิดภัยพิบัติ ให้ยื่นคำขอรับสวัสดิการต่อสหกรณ์ภายใน 90 วันนับแต่วันที่ เกิดภัยพิบัติ พร้อมแนบหลักฐานเอกสาร ดังต่อไปนี้

 10.1 สำเนาทะเบียนบ้านหรือสัญญาเช่าหรือหลักฐานการอยู่อาศัยที่ทางราชการออกให้

 10.2 ภาพถ่ายสิ่งปลูกสร้าง ที่ได้รับความเสียหายจากภัยพิบัติ

 ข้อ 11. ให้คณะกรรมการ มอบอำนาจให้ผู้จัดการ เป็นผู้พิจารณาและอนุมัติจ่ายเงินสวัสดิการช่วยเหลือสมาชิกที่ประสบภัยพิบัติ ตามข้อ 7 และรายงานให้ที่ประชุมคณะกรรมการทราบในคราวประชุม

 ข้อ 12. ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้มีอำนาจวินิจฉัยชี้ขาด

 ข้อ 13. ให้ประธานกรรมการเป็นผู้รักษาการตามระเบียบนี้

 ประกาศ ณ วันที่ 11 เดือน เมษายน พ.ศ. 2565



( นายสมศักดิ์ เลิศรัตนพันธุ์ )

 ประธานกรรมการ

 สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด